Samanlagður hagnaður viðskiptabankanna þriggja það sem af er ári nemur 60 milljörðum króna. Sú upphæð fer að mestu í kostnað vegna byggingar nýs Landspítala.
Arion banki, Landsbankinn og Íslandsbanki birtu uppgjör fyrir þriðja ársfjórðung í vikunni. Arion banki hagnaðist mest, um 8,2 milljarða króna, Íslandsbanki um 7,6 milljarða og Landsbankinn um 7,5 milljarða. Samanlagt nam hagnaðurinn á þriðja ársfjórðungi 23,3 milljörðum króna.
Það sem af er ári hafa bankarnir þrír hagnast samanlagt um ríflega 60 milljarða króna. Og enn er einn ársfjórðungur eftir. Má leiða líkum að því að samanlagður hagnaður ársins verði nærri 80 milljörðum króna. Til að setja þennan hagnað í samhengi þá hljóðar nýjasta kostnaðaráætlun við byggingu nýs Landspítala við Hringbraut upp á 79,1 milljarð króna.
Þetta er mun meiri hagnaður en í fyrra en árið í fyrra markaðist mjög af covid-faraldrinum þar sem bankarnir færðu niður virði lána. Enda er hluti hagnaðarins nú til kominn vegna jákvæðrar virðisbreytingar, það er væntingum um skjótari efnahagsbata og minni vanefndum útlána en gert var ráð fyrir þegar óvissa vegna faraldursins var sem mest.
Gengi hlutabréfa í bönkunum endurspeglast í hagnaðinum. Frá áramótum hafa hlutabréf í Arion banka tvöfaldast og hluturinn í Íslandsbanka hefur hækkað um 60 prósent sé miðað við útboðsgengi í hlutafjárútboðinu í vor.
Hagnaður stóru viðskiptabankanna það sem af er ári nemur um 60 milljörðum króna og hefur gengi bréfa í Íslandsbanka og Arion banka rokið upp síðustu mánuði. 